## Pérez Llorca destaca la recuperació total de la circulació del TRAM entre l’Hospital Vila i Benidorm amb millors servicis per als usuaris

*** Assegura que esta actuació, amb una inversió pròxima als 40 milions d’euros, permet més capacitat, regularitat i alça la infraestructura per a la futura millora de freqüències
* Ressalta que estes obres responen a “una demanda històrica de tots els municipis de la comarca per a millorar i adaptar el transport públic a les necessitats actuals i al creixement poblacional”
* Realça l’aposta de la Generalitat per la mobilitat sostenible en les comarques de la Marina Baixa i Alta, reforçant el TRAM i posant en marxa el servici públic de transport de viatgers amb autobús**

**La Vila Joiosa.**

El president de la Generalitat, Juanfran Pérez Llorca, ha destacat la recuperació total de la circulació entre l’Hospital de la Vila i Benidorm amb millors servicis per als usuaris després de les obres de duplicació de via i electrificació que s’han desenrotllat en un tram de 6,23 quilòmetres.

El cap del Consell ha explicat que, amb esta actuació, que ha comptat amb una inversió pròxima als 40 milions d’euros, es dota el TRAM d’Alacant de més capacitat, regularitat i crea la infraestructura per a la futura millora de freqüències.

Pérez Llorca ha fet un recorregut entre les estacions de Benidorm i la Creueta a la Vila Joiosa juntament amb el president de la Diputació d’Alacant, Toni Pérez i alcalde de Benidorm, l’alcalde de la Vila Joiosa, Marcos Zaragoza, l’alcaldessa de Finestrat, Nati Algado i el vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus.

El president ha assenyalat que esta actuació respon a “una demanda històrica de tots els municipis de la comarca que advocava per millorar i adaptar el transport públic a les necessitats actuals i al creixement poblacional” al mateix temps que ha indicat que suposa un salt qualitatiu en la connectivitat, garantint una millor connexió amb els servicis bàsics de la zona com l’hospital.

En concret, estos treballs han permés la rehabilitació dels baixadors de Cala Finestrat i Terra Mítica, reforçant la seua accessibilitat i els seus equipaments, a més d’instal·lar un ascensor en la parada de l’Hospital Vila que facilita l’accés al centre hospitalari.

D’esta manera, s’ha duplicat la via en l’àmbit d’infraestructura, s’ha construït un nou viaducte sobre el barranc del Murtal, s’ha executat la superestructura de via i electrificació, a més d’afegir noves instal·lacions de seguretat, comunicacions ferroviàries i subestacions d’energia.

Al respecte, cal assenyalar que durant els 16 mesos d’execució de l’obra, Ferrocarrils de la Generalitat Valenciana ha oferit un servici alternatiu d’autobús que enllaçava amb les parades del TRAM de Creueta a la Vila Joiosa i Benidorm.

**Aposta decidida per la mobilitat sostenible**

El cap del Consell ha destacat que, amb el govern del canvi, “la Marina ha experimentat una transformació molt important en matèria de mobilitat i transport” i ha traslladat el compromís de la Generalitat amb la millora de les condicions de mobilitat en les comarques de la Marina Baixa i la Marina Alta, a través de l’ampliació i modernització del servici del TRAM per a facilitar als ciutadans l’accés a un transport públic sostenible i competitiu.

Així, es desenrotllaran accions com la tramviarització del tram que va entre l’avinguda de Beniardà a Benidorm i la parada intermodal davant de l’estació d’autobusos, la duplicació de via en el tram l’Albir-Altea en la línia 9 i l’electrificació entre Benidorm Intermodal-Garganes (Altea) amb un pressupost de vora 30 milions d’euros.

A més, Pérez Llorca ha assenyalat la imminent posada en marxa de la millora del servici públic de transport de viatgers amb autobús, amb la finalitat d’assegurar la continuïtat del transport entre els municipis de la comarca.

Fecha: 16/12/2025